तत्पश्चात् श्रीकृष्ण ने जरासन्ध के ध्वजमण्डित दिव्य रथ को जोता, उस पर भीमसेन और अर्जुन को बैठाया और वहाँ से चलकर कैदी राजाओं को पहाड़ी किले से बाहर निकाला। उस दिव्य रथ का नाम सोदर्यवान् था। दो महारथी उस पर बैठकर एक साथ युद्धकर सकते थे। सभी बंदी राजाओं ने श्रीकृष्ण की विधिपूर्वक पूजा की। सभी राजाओं ने नम्रता से झुककर कहा- ‘हमें कुछ आज्ञा दीजिये, हम आपका कठिन-से-कठिन काम भी करेंगे।’ भगवान श्रीकृष्ण ने उन्हें आश्वासन देते हुए कहा- ‘धर्मराज युधिष्ठिर चक्रवर्तीपद प्राप्त करने के लिए राजसूय यज्ञ करना चाहते हैं। आप लोग उनकी सहायता कीजिये।’ राजाओं की प्रसन्नता की सीमा न रही। उन्होंने हृदय से यह प्रस्ताव स्वीकार किया।